擬古
作者：李彭
朝代：宋

paragraphs: 彼美如花人，如花復如玉。
嫁作征人妻，别長歡日促。
拂掠可憐粧，翠袖抱幽獨。
飛狐驛使斷，交河無寸牘。
春著鞏梅繁，風吹秦樹綠。
草生森苯尊，誰能辨薋菉。
啼裏花成子，愁間笋爲竹。
雨滴翡翠帷，月上寒蛩褥。
稍知狹邪遊，能忘窈窕淑。
新人工參差，故人勤杼軸。
慆堙爲病媒，經緯有邊幅。
苦言餉夫君，夫君當熟復。
告君君不知，我自蓺蘭菊。